L-eventi politiċi ta' dawn il-jiem fihom x'wieħed jixtarr. Il-linja ġenerali li għaliha sejrin ma tagħmilx ħafna ġieħ fil-mod ta' kif issir jew lejn kif wieħed għandu jaħdem biex tiġi mħaddma l-politika. L-insulti reċiproċi, it-tfigħ kostanti tat-tajn ma jolqtux dejjem fejn ikunu intenzjonati. Hemm min, tgaralu kemm tgaralu, xorta jibqa' stmat mill-poplu. Biss, fl-eżerċizzju, xorta tintlaqat l-istampa sħiħa tal-politika. Il-poplu spettatur iħares u jispiċċa jiskanta sija lejn min jixħet, kif ukoll lejn il-parti l-oħra. F'dan il-pajjiż meta dan isir, l-opinjoni tkun li tant ma hemmx ideat li trid tiġi attakkata l-persuna nnifisha. Li tant hemm biżgħat f'naħa u oħra li m'għandux ikun hemm limiti jew forom ta' deċenza. Kollox isir permess u b'hekk nies deċenti jispiċċaw jitilfu l-kredtu tagħhom u magħhom tonqos dik fil-politika t-tajba. Ir-riżultat ta' dan l-aġir huwa ċar. Konfużjoni qawwija li minnha ftit jistgħu jagħmlu ġudizzju tajjeb, għax it-tgħajjir ma jġibx rispett. Iġib biss sostenn minn min jieħu gost stramb li jwettaq hu jew jara lil ħaddieħor jagħmel azzjoni ħażina. Għal min ma ndunax, jew forsi jiddisprezza, dan huwa poplu li jrid is-sewwa u jagħraf it-tajjeb minn dak li m'huwiex, dak li hu ġust minn dak li m'huwiex. Ħafna drabi, ma nafx kif persuni raġjonevoli u magħrufa għall-ideat tagħhom jispiċċaw f'din il-pożizzjoni. Nemmen biss li hawn min jaħseb li għandu jimita ħażin pajjiżi oħra. Li jispiċċa jagħmel dak li ħaddieħor jiżbalja għax jimmaġina li huwa aċċettabbli. Ż gur mhux forsi però, f'din is-sakra kbira hemm deklassament tal-politiċi kollha. Iktar ma jgħaddu l-jiem, iktar hemm min fil-poplu li qed jitlef il-fiduċja fl-onestà u s-serjetà tal-politiċi. F'dan hemm min qiegħed igawdi għax hawn min jaqbillu li l-politiċi jitilfu l-awtorità tagħhom u jiġu skreditati. Il-politika t-tajba ssir b'persuni li jżommu ruħhom f'posthom. Meta l-membri parlamentari jispiċċaw disprezzati, magħhom ukoll tieħu daqqa d-demokrazija. Għalija d-demokrazija hija valur fis-soċjetà tagħna li, kif tneħħiha, titlef il-ġid soċjo-ekonomiku li qed ingawdu. Għalhekk huwa verament importanti li flok nikkonċentraw fuq xulxin inħarsu lejn l-ideat ta' xulxin. Għandna d-dmir li norbtu ruħna għas-sewwa, li ma nċedux u fuq kollox li nħarsu li min irid ikisser id-demokrazija u l-politika t-tajba ma jirnexxilux. Jien hemm nibqa' naħdem, u nittama li nħajjar oħrajn jingħaqdu miegħi.
Irnexxielhom?